V&A Waterfront ondersoek klagtes van rassismeSkermskoot van Phumzile van Damme se Twitter-blad (persone se gesigte is verbloem) Die V&A Waterfront, een van Kaapstad se bekendste toeristebestemmings, het Maandag gesê hy ondersoek bewerings van rassisme van die DA-LP Phumzile van Damme. Van Damme het, nadat sy die Waterfront besoek het, op Twitter geskryf sy het rassisme beleef en een van die vermeende oortreders in die gesig geklap uit selfverdediging. “Die gesin. Die vrou het my deurgaans verfilm en ek wou foto’s neem, maar toe het die klein k** in die swart T-hemp na my toe gekom en in my gesig gesê ‘voetsek jou swarte’ en my foon op die grond gegooi,” het sy geskryf. “Hy het my met geweld gedreig en ek het hom uit selfverdediging teen die kop geklap.” Sy het ook ŉ video van haar gesprek met die veiligheidsbestuurder ná die voorval op Twitter gedeel, omdat hy nie op haar klag reageer het nie. “En, @VandAWaterfront, die regte manier om hierdie saak te hanteer is om my besonderhede af te skryf en die gesin se besonderhede af te skryf en verskoning te vra vir dit wat ek beleef het. Julle ‘bestuurder’ het dit glad nie gedoen nie. Hy het my soos gemors hanteer en vir my gesê ek moet loop, so ek het gesê ‘dis reg so, dan sal ek jou onthul’,” het sy bygevoeg. Donald Kau, woordvoerder van die V&A Waterfront, het gesê hulle het Van Damme gekontak ná hulle van die voorval bewus gemaak is. Hulle het ŉ ondersoek van stapel gestuur oor die geldigheid van haar klag. “Ons het met haar kontak gemaak om uit te vind wat gebeur het. Verskeie partye word hierby betrek, so ons gesels ook met die veiligheidsbestuurder om sy verslag te kry. Ons kyk ook na beeldmateriaal van die voorval.” Kau het gesê enige voorval van rassisme sal uiters kommerwekkend wees. “Enige voorval van geweld sal daartoe lei dat die persoon van die perseel verwyder word en enige voorval van rassisme sal daartoe lei dat die betrokke persoon verbied word.”